Marts 2024

Besøg på Vandkulturhuset på Papirøen

*I efteråret 2025 åbner Vandkulturhuset*

Christianshavns Lokaludvalg er med i en følgegruppe om Vandkulturhuset. Vi kan fortælle, at der bliver flere forskellige slags svømmemuligheder i huset og til kommunale priser. Det vil sige priser som f.eks. Frankrigsgades Svømmehal, som mange christianshavnere benytter nu.

Det bliver muligt at tilkøbe f.eks. kurbad og andre særlige ting. Vandmulighederne bliver børnevenlige, med god parkering af vogne og cykler.

For lokaludvalget, og for borgerne på Christianshavn i det hele taget, er det desuden interessant, at der også bliver en kulturdel i huset (altså ud over tørre - og våde træningslokaler).

Der kommer en kultursal og 2 store mødelokaler, hvor foreninger og almindelige borgere kan leje sig ind.

Ved indgangen er der en stor foyer, hvor man planlægger skiftende udstillinger med temaet vand, som - ikke så mærkeligt - er gennemgående for de arrangementer, man tænker at lave i kulturdelen af Vandkulturhuset.

Så det gælder om at være opmærksomme på, hvornår og hvordan kulturlokalerne kan benyttes af offentligheden.

Billederne er fra rundvisning af lokaludvalget i marts 2024. Og bemærk desuden, at byggeriet, når det er færdigt, vil have murstenstag. Hver enkelt sten bliver skruet i den nuværende stålkonstruktion. Så det er med store forventninger, man kan se frem til, at vores bydel får en ”svømmehal” og meget mere til.



